钦定古今图书集成/明伦汇编/宫闱典/第108卷 > 杨珧
## 钦定古今图书集成/明伦汇编/宫闱典/第108卷 > 杨珧

按《晋书杨骏传》：骏弟珧，字文琚，历位尚书令、卫将军，
素有名称，得幸于武帝，时望在骏前。以兄贵盛，知权
宠不可居，自乞逊位，前后恳至，终不获许。初聘后，珧
表曰：“历观古今，一族二后，未尝以全，而受覆宗之祸。
乞以表事藏之宗庙。若如臣之言，得以免祸。”从之。右
军督赵休上书陈：“王莽五公，兄弟相代。今杨氏三公，
并在大位，而天变屡见，臣窃为陛下忧之。”由此珧益
惧，固求逊位，听之，赐钱百万，绢五千匹。珧初以退让
称，晚乃合朋党，构出齐王攸、中护军羊琇与北军中
候成粲谋，欲因见珧而手刃之。珧知而辞疾不出，讽
有司奏琇转为太仆。自是举朝莫敢枝梧，而《素论》尽
矣。珧临刑称冤云：“事在石函，可问张华”，当时皆谓宜
为申理，合依锺繇事例。而贾氏族党待诸杨如仇，促
行刑者，遂斩之。时人莫不嗟叹焉。